NARIADENIE KOMISIE (ES) č. 218/2006
z 8. februára 2006,
ktorým sa mení a dopĺňa nariadenie (ES) č. 1262/2001 ustanovujúce podrobné pravidlá uplatňovania nariadenia Rady (ES) č. 1260/2001 vzťahujúceho sa na nákup a predaj cukru intervenčnými agentúrami
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1260/2001 z 19. júna 2001 o spoločnom organizovaní trhu v sektore cukru (1), a najmä na jeho článok 7 ods. 5 a článok 9 ods. 3,
keďže:
(1)
V nariadení Komisie (ES) č. 1262/2001 (2) sa stanovujú pravidlá uplatňovania intervenčného režimu v sektore cukru. Vzhľadom na nadobudnuté skúsenosti sa javí ako potrebné vykonať úpravy s cieľom zjednodušiť režim a zosúladiť ho s praxou týkajúcou sa ostatných výrobkov, ako sú obilniny alebo sušené mlieko.
(2)
V nariadení (ES) č. 1260/2001 sa zaručuje cena a odbyt cukru vyrobeného v rámci pridelených kvót. Výrobcovia, ktorým boli udelené kvóty a ktorí ako náhradu za garanciu ceny musia za repu platiť minimálnu cenu by preto mali mať obmedzený prístup k intervenciám, pričom sa aj naďalej rešpektujú oprávnené očakávania špecializovaných obchodníkov, ktorým sa už poskytlo potrebné schválenie na poskytnutie cukru na intervenciu.
(3)
Nedávne skúsenosti nadobudnuté pri intervenčných činnostiach týkajúcich sa cukru dokazujú potrebu posilniť kritériá na skladovanie intervenčného cukru a na schválenie pre sklady a silá, ako aj poskytnúť širšie právomoci intervenčnej agentúre pri zvažovaní. Navyše sa povoľuje skladovanie cukru počas dlhého obdobia bez rizika znehodnotenia jeho kvality za predpokladu, že sú splnené príslušné požiadavky na skladovanie. Je preto vhodné pozmeniť pravidlá týkajúce sa konečných dátumov vyskladnenia pri zohľadnení oprávnených očakávaní a tieto pravidlá pre cukor ponúknutý na intervenciu zachovávať pred určitým dátumom.
(4)
Intervenčné postupy pre cukor je potrebné zosúladiť s postupmi platnými pre ostatné odvetvia, ako sú obilniny alebo sušené mlieko, najmä tie, ktoré sa týkajú platobných lehôt od predloženia intervenčnej ponuky.
(5)
V nariadení (ES) č. 1262/2001 zmenenom a doplnenom nariadením (ES) č. 1498/2005 sa ustanovujú požiadavky, ktoré je potrebné splniť a ktoré sa týkajú určitých foriem balenia, v ktorých sa nakúpený cukor musí doručiť. S cieľom zabezpečiť správne uplatňovanie týchto ustanovení je vhodné prijať určité upresnenia.
(6)
S cieľom uľahčiť bežné riadenie intervencií, najmä prostredníctvom vytvorenia homogénnych dávok je vhodné zvýšiť minimálne množstvo, pod ktorým nie je intervenčná agentúra povinná prijať ponuku.
(7)
Nariadenie (ES) č. 1262/2001 by sa preto malo zodpovedajúcim spôsobom zmeniť a doplniť.
(8)
Opatrenia uvedené v tomto nariadení sú v súlade so stanoviskom Riadiaceho výboru pre cukor,
PRIJALA TOTO NARIADENIE:
Článok 1
Nariadenie (ES) č. 1262/2001 sa mení a dopĺňa takto:
1.
Článok 1 sa mení a dopĺňa takto:
a)
Odsek 1 sa nahrádza týmto znením:
„1. Intervenčná agentúra nakupuje cukor iba v prípade, ak ho ponúkne:
a)
výrobca, ktorému je udelená výrobná kvóta;
b)
špecializovaný obchodník v oblasti cukru, ktorý získal pred 1. marcom 2006 od členského štátu potrebné schválenie na území, na ktorom sa nachádza jeho sídlo.“
b)
Odsek 3 sa nahrádza takto:
„3. Je možné prebrať iba cukor, ktorý patrí pod kvóty a v čase ponuky je uskladnený osobitne v sklade alebo sile schválenom ako sklad alebo silo, ktoré sa naposledy využívali iba na skladovanie cukru.“
2.
Článok 2 sa mení a dopĺňa takto:
a)
V odseku 1 sa dopĺňa tento pododsek:
„Intervenčné agentúry môžu požadovať doplňujúce podmienky na schválenie sila alebo skladu.“
b)
V odseku 2 sa písmeno c) nahrádza takto:
„c)
celkové množstvo, ktoré, pokiaľ ide o sklady pre voľné skladovanie cukru, nepresahuje 50 násobok denného odberového výkonu voľného cukru, ktoré sa žiadateľ zaviaže dať k dispozícii príslušnej intervenčnej agentúre pre odvoz cukru.“
c)
V odseku 3 sa druhá veta prvého pododseku vypúšťa.
3.
Článok 3 sa mení a dopĺňa takto:
a)
Odsek 2 sa nahrádza takto:
„2. S cieľom ponúknuť cukor na intervenciu musia mať špecializovaní obchodníci uvedení v odseku 1 schválenie príslušného členského štátu. Členský štát poskytne schválenie pre oblasť, v ktorej sa obchodná prevádzka nachádza pred 1. marcom 2006 všetkým žiadateľom, ktorí spĺňajú alebo by mohli spĺňať podmienky ustanovené v odseku 1 v príslušnom hospodárskom roku, prípadne dodatočné podmienky, ktoré môže členský štát vyžadovať pri poskytovaní schválenia.“
b)
Druhý pododsek odseku 3 a odsek 4 sa vypúšťajú.
c)
Odsek 5 sa nahrádza takto:
„5. Schválenie sa odoberie, ak sa zistí, že zúčastnené strany nespĺňajú alebo nie sú schopné spĺňať ktorúkoľvek z podmienok ustanovených v odsekoch 1 a 2. Odobratie schválenia sa môže uskutočniť počas hospodárskeho roku. Neuplatňuje sa spätne.“
d)
Odsek 6 sa nahrádza takto:
„6. Prijaté opatrenia podľa tohto článku týkajúce sa poskytnutia alebo odobratia schválenia sa písomne oznámia zúčastnenej strane.“
4.
Odsek 1 článku 4 sa nahrádza takto:
„1. Cukor ponúknutý na intervenciu musí spĺňať tieto podmienky:
a)
musí byť vyrobený v rámci kvóty v priebehu toho hospodárskeho roku, v ktorom bola predložená ponuka;
b)
musí byť v kryštalickej forme.“
5.
Druhý pododsek článku 6 sa nahrádza takto:
„Na účely tohto nariadenia ‚dávka’ znamená minimálne množstvo 2 000 ton cukru, ktorý má rovnakú kvalitu, spôsob úpravy a nachádza sa na rovnakom mieste skladovania.“
6.
Článok 9 sa mení a dopĺňa takto:
a)
Odsek 2 sa nahrádza takto:
„2. Dohody o skladovaní vstupujú do platnosti päť týždňov po dátume prijatia ponuky uvedenom v článku 8 ods. 2 a ich platnosť sa končí na konci 10 dňovej lehoty, v priebehu ktorej sa dokončí odvoz príslušného množstva cukru.“
b)
Odsek 4 sa nahrádza takto:
„4. Náklady na skladovanie za obdobie začínajúce 10 dňovou lehotou, v rámci ktorej vstúpi dohoda do platnosti, ako je uvedené v odseku 2, až po ukončenie platnosti tejto dohody hradí intervenčná agentúra.“
c)
V odseku 5 sa druhý pododsek vypúšťa.
7.
V článku 10 sa ods. 1 nahrádza takto:
„1. Prevod vlastníctva cukru, ktorý je predmetom zmluvy o skladovaní, sa vykoná počas platby príslušného cukru.“
8.
Článok 16 sa nahrádza takto:
„Článok 16
Intervenčná agentúra vykoná platbu najskôr stodvadsať dní odo dňa prijatia ponuky za predpokladu, že sa vykonali príslušné kontroly overenia váhy a kvality ponúkanej dávky.“
9.
V článku 17 sa ods. 4 nahrádza takto:
„4. Nakúpený cukor sa musí vyskladniť:
a)
pri ponukách prijatých pred 30. septembrom 2005 najneskôr do konca siedmeho mesiaca nasledujúcom po mesiaci, v ktorom sa ponuka prijala, bez toho, aby bol dotknutý článok 34;
b)
pri ponukách prijatých od 1. októbra 2005 do 9. februára 2006 najneskôr do 30. septembra 2006 bez toho, aby bol dotknutý článok 34;
c)
pri ponukách prijatých od 10. februára 2006 najneskôr do dátumu vyskladnenia ustanoveného v článku 34.“
10.
Článok 18 sa nahrádza takto:
a)
V odseku 3 sa tretí pododsek nahrádza takto:
„Paušálna čiastka na pokrytie nákladov na balenie vyžadovaná alebo prijatá intervenčnou agentúrou uvedená v druhom pododseku odseku 2 sa stanovuje na 15,70 EUR za tonu cukru.“
b)
Odsek 4 sa zrušuje.
11.
Prvá veta odseku 1 článku 19 sa nahrádza takto:
„1. Počas vyskladnenia v prípade cukru, ako je uvedené v článku 17 ods. 4 písm. a) a b) a v rámci lehôt uvedených v článku 16 v prípade cukru, ako je uvedené v článku 17 ods. 4 písm. c), sa odoberú štyri vzorky kvôli analýze, a to buď odborníkmi, ktorých schválili príslušné orgány daných členských štátov alebo odborníkmi určenými spoločnou dohodou medzi intervenčnou agentúrou a predajcom.“
12.
Odsek 2 článku 23 sa nahrádza takto:
„2. Cena, ktorú zaplatí úspešný uchádzač:
a)
v prípade uvedenom v odseku 1 písm. a), cena uvedená v ponuke;
b)
v prípade uvedenom v odseku 1 písm. b) a c), cena uvedená v podmienkach výzvy na predkladanie ponúk“
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Článok 1 ods. 1 písm. b) a odseky 4 a 8 sa uplatňujú na cukor ponúknutý na intervenciu od dátumu nadobudnutia účinnosti.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 8. februára 2006